London (NTB-AFP): Eliteseriestarten i England står i fare for å bli utsatt som følge av opptøyene i flere av landets byer. Sjefene i eliteserien og fotballforbundet vil torsdag avgjøre hvorvidt første serierunde til helgen skal utsettes. Selv om situasjonen i Londons gater var dempet kraftig tirsdag kveld, brøt det ut opptøyer i Birmingham og Manchester. – Vi er i kontinuerlig dialog med de London-baserte klubbene, politiet og myndighetene om gjennomføringen av de kommende ukers kamper i hovedstaden, heter det i en uttalelse fra eliteserien og fotballforbundet i England. – De opplysningene vi sitter med gir ikke grunn til å tenke at noen kamper utenfor London vil bli berørt, står det videre.